Laqgħa li ssejjaħ il-Kap tal-Partit Nazzjonalista Adrian Delia biex il-Grupp Parlamentari jiddiskuti l-attentat ta' suwiċidju ta' Melvin Theuma intemmet qabel ma bdiet wara li l-maġġoranza tal-Grupp Parlamentari tal-Partit Nazzjonalista għamluha ċara li marru għal-laqgħa biex jiddiskutu biss iż-żewġ voti ta' sfiduċja fil-konfront ta' Dr Delia. F'kummenti li tat lil midja waqt li ħarġet mil-laqgħa Therese Comodini Cachia qalet li hi u d-deputati fil-maġġoranza tal-Grupp Parlamentari staqsew lil Dr Delia x'passi se jieħu wara l-voti ta' sfiduċja u huwa min-naħa tiegħu saħaq li se jiddiskuti dan biss għada fil-laqgħa tal-Eżekuttiv. Dr Comodini Cachia qalet li ladarba Dr Delia ma kienx lest jiddiskuti l-voti ta' sfiduċja fil-Grupp Parlamentari, huma ma kienux lesti li jiddiskutu materji oħra.